# Universitat Miguel Hernández

La Universitat Miguel Hernández és una universitat pública valenciana, també coneguda com a UMH, amb campus per tota la província d'Alacant i va ser establerta l'any 1996. El seu nom commemora el poeta oriolà Miguel Hernández Gilabert.
La seua seu central es troba a la ciutat d'Elx i s'estructura en quatre campus: Altea, Elx, Oriola i Sant Joan d'Alacant, on s'imparteixen distintes titulacions. A més, incorpora diversos instituts universitaris de recerca.
Actualment es troba en procés d'ampliació i remodelació de les estructures en cada campus, especialment a Elx i a Sant Joan d'Alacant.
La universitat és capdavantera en congressos estudiantils en Ciències de la salut tenint el Congrés nacional d'estudiants de Medicina (amb 5 edicions internacionals amb la seua XXVII edició), el Congrés d'estudiants de Farmàcia (4a edició nacional amb la seua 5a edició) i jornades nacionals de Fisioteràpia (3a edició) i les de Podologia (8a edició) existint també congressos d'altres disciplines com el Congrés nacional d'estudiants de Psicologia (amb la seua 6a edició) o el Congrés nacional d'estudiants i llicenciats en Ciències Ambientals (amb la seua 8a edició).
La universitat està dividida en departaments i facultats i escoles, sent ambdues divisions independents una de l'altra, així un departament pot estar adscrit a més d'una facultat. A banda d'aquesta divisió existeixen els instituts de recerca que són autònoms als departaments i facultats i depenen del vicerectorat de recerca i desenvolupament tecnològic.

## Història

El govern valencià, presidit per Eduardo Zaplana, va crear la Universitat Miguel Hernández d'Elx gràcies a una llei aprovada el 27 de desembre de 1996 (Llei de Creació de la Universitat Miguel Hernández d'Elx). Aquesta llei va segregar diversos centres i ensenyaments de la Universitat d'Alacant: la Facultat de Medicina, l'Institut de Neurociències (ambdós a Sant Joan) i la Diplomatura en Estadística (a Elx) i de la Universitat Politècnica de València a Oriola: Enginyeria Agrònoma i tres especialitats d'Enginyeria Tècnica Agrícola, que serien adscrits dins de la nova Universitat.
Tot açò va abocar a un conflicte polític entre la Universitat d'Alacant més PSPV i la nova universitat més el govern del PP per la segregació de la Facultat de Medicina i l'Institut de Neurociències a causa del prestigi que la carrera de Medicina i la recerca biomèdica proporcionava a la UA. Aquest conflicte va finalitzar el 17 de març de 2005 amb la resolució del Tribunal Constitucional avalant aquesta segregació.

## Campus, Facultats i Escoles, i Titulacions de grau

| Campus | Facultat/Escola | Titulacions |
| Campus d'Elx | Facultat de Ciències Experimentals | Grau en Ciències Ambientals Grau en Biotecnologia |
| Campus d'Elx | Facultat de Ciències Sociosanitàries | Grau en Psicologia Grau en Ciències de l'Activitat Física i de l'Esport |
| Campus d'Elx | Facultat de Ciències Socials i Jurídiques d'Elx | Grau en Dret Grau en Estadística Empresarial Grau en Periodisme Grau en relacions laborals i recursos humans Grau en Administració i Direcció d'Empreses Doble grau en dret i administració i direcció d'empreses. |
| Campus d'Elx | Escola Politècnica Superior d'Elx | Grau en Enginyeria en Tecnologies de la Telecomunicació Grau en Enginyeria Electrònica i Autòmat Industrial Grau en Enginyeria Elèctrica Grau en Enginyeria Mecànica |
| Campus d'Altea | Facultat de Belles Arts | Grau en Belles Arts |
| Campus de Ciències de la Salut de Sant Joan d'Alacant | Facultat de Farmàcia | Grau en Farmàcia |
| Campus de Ciències de la Salut de Sant Joan d'Alacant | Facultat de Medicina | Grau en Medicina Grau en Fisioteràpia Grau en Podologia Grau en Teràpia Ocupacional |
| Campus d'Oriola | Escola Politècnica Superior d'Oriola (Seu de Desemparats) | Grau en Enginyeria Agroalimentària i Agroambiental Grau en Enginyeria Informàtica en Tecnologies de la Informació Grau en Ciència i Tecnologia dels Aliments |
| Campus d'Oriola | Facultat de Ciències Socials i Jurídiques d'Oriola (Seu d'Oriola) | Grau en Administració i Direcció d'Empreses Grau en Ciències Polítiques i Gestió Pública |

## Instituts de recerca i desenvolupament

La Universitat Miguel Hernández d'Elx pertany a la Xarxa d'Universitats Institut Joan Lluís Vives i té Instituts de Recerca i Desenvolupament molt importants:
* Institut de Neurociències
* Institut de Biologia Molecular i Cel·lular
* Institut de Bioenginyeria
* Centre d'Investigació Operativa
* Institut d'Investigació de Drogodependències

## Doctors i doctores Honoris Causa

* 2012: María Josefa Yzuel
* 2011: Luis Gámir
* 2010: Knox Lovell, David Álvarez Díez, Joan Manuel Serrat i Rosa María Calaf
* 2009: Robert Wayne i Millán Muñoz
* 2008: George F. Smoot i Rafael Benítez
* 2007: Sean Scully
* 2006: Manuel Valdés
* 2005: Valentí Fuster, Pedro Amat Muñoz i Pedro Ruiz Torres
* 2004: Araceli Maciá Antón, José Antonio Escudero López i Joaquín M. Fuster
* 2003: Margarida de Borbó i Borbó i Josep Carreras
* 2002: Joan Rodés Teixidor, Egon Balas, Antonio García-Bellido i Luis García Berlanga
* 2001: Friedrich Wilhelm Eigler
* 2000: Stephanus H. Tijs i Federico Mayor Zaragoza
* 1999: David R. Cox, Fernando Álvarez de Miranda i José Ángel Sánchez Asiaín
* 1998: Jaime Carvajal Urquijo, Torsten N. Wiesel, David Hunter Hubel, Pedro Laín Entralgo i Miguel Hernández Gilabert (a títol pòstum)
* 1997: Alfonso Escámez i Manfred Eigen

## Referències

* ↑ «Creación de la Universidad Miguel Hernández (27 de diciembre de 1996) | Cátedra Pedro Ibarra, Universidad Miguel Hernández de Elche/Elx» (en castellà). Arxivat de l'original el 2023-06-16. [Consulta: 18 gener 2023].
* ↑ «Retall del periòdic Información: El Constitucional avala la segregación de Medicina». Arxivat de l'original el 2012-03-13. [Consulta: 13 agost 2008].